Groot beloning in soektog na vermiste seunTlotso Mogomotsi Moilwe (8) het omstreeks 15:00 op Kersdag verlede jaar verdwyn toe hy saam met maats in die Segakwaneng-nedersetting naby Moruleng buite Rustenburg gespeel het. Die polisie in Mogwase in Noordwes het ŉ beloning van tot R50 000 uitgeloof vir inligting wat hulle kan help in hul soektog na ŉ vermiste seun en die verdagte(s) wat by sy verdwyning betrokke is. Die agtjarige Tlotso Mogomotsi Moilwe is omstreeks 15:00 op Kersdag verlede jaar vir die laaste keer gesien toe hy saam met maats in die Segakwaneng-nedersetting naby Moruleng buite Rustenburg gespeel het. Hy het ten tyde van sy verdwyning ŉ swart T-hemp, kamoefleerbroek en grys pantoffels aangehad. “Voorlopige ondersoeke het reeds tot die inhegtenisneming van die 28-jarige Bridget Bojosi gelei. Sy het Donderdag in die Mogwase-landdroshof op aanklag van ontvoering verskyn en sal tot haar volgende verskyning op 13 Januarie in aanhouding bly,” het kol. Adéle Myburg, polisiewoordvoerder, gesê. Uitgebreide soektogte na die kind het egter nog niks opgelewer nie. “Die polisie bied ŉ beloning van tot R50 000 aan enigiemand met inligting wat kan lei tot die inhegtenisneming en skuldigbevinding van die oortreder(s). “Enigiemand met inligting word versoek om die ondersoekbeampte, sers. Vincent Mzinyathi, by 082 416 3197 te bel of die polisie se misdaadnommer by 08600 10111 te skakel. Anonieme wenke kan ook deur die My SAPS-toepassing verskaf word.”